

VLADA REPUBLIKE HRVATSKE

Zagreb, 6. svibnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju prethodne suglasnosti ravnatelju Hrvatskog zavoda za mirovinsko osiguranje za prijenos prava vlasništva na nekretnini u Slavonskom Brodu, s Hrvatskog zavoda za mirovinsko osiguranje na Brodsko-posavsku županiju, bez naknade |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 32. stavkom 2. Statuta Hrvatskog zavoda za mirovinsko osiguranje (Narodne novine, br. 28/14, 24/15, 73/19 i 147/20) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**O D L U K U**

**o davanju prethodne suglasnosti ravnatelju Hrvatskog zavoda za mirovinsko osiguranje za prijenos prava vlasništva na nekretnini u Slavonskom Brodu, s Hrvatskog zavoda za mirovinsko osiguranje na Brodsko-posavsku županiju, bez naknade**

**I.**

Daje se prethodna suglasnost ravnatelju Hrvatskog zavoda za mirovinsko osiguranje za prijenos prava vlasništva na nekretnini u Slavonskom Brodu, na adresi Ulica kraljice Jelene 26, u zemljišnim knjigama Zemljišnoknjižnog odjela Slavonski Brod, označenoj kao k.č.br. 3263/1, u naravi TRI ZGRADE I DVORIŠTE U ULICI A. ŠTAMPARA, površine 10523 m2, upisanoj u zk.ul.br. 7583 k.o. Slavonski Brod, u vlasništvu Hrvatskog zavoda za mirovinsko osiguranje, A. Mihanovića 3, Zagreb, u vlasništvo Brodsko-posavske županije, bez naknade, a sukladno Odluci Upravnog vijeća Hrvatskog zavoda za mirovinsko osiguranje (KLASA: 041-01/21-02/3, URBROJ: 341-99-01/01-21-6) od 31. ožujka 2021. godine.

 **II.**

Vrijednost nekretnine iz točke I. ove Odluke iznosi 37.726.000,00 kuna, prema Procjembenom elaboratu koji je izradio ovlašteni sudski vještak Anđelko Vujeva, dipl. ing. građ. iz Zagreba, broj TD: P-2015-10-06 iz listopada 2015.godine.

**III.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

O B R A Z L O Ž E NJ E

 Hrvatski zavod za mirovinsko osiguranje (u daljnjem tekstu: HZMO) vlasnik je nekretnine u Slavonskom Brodu, na adresi Ulica kraljice Jelene 26, koja je u zemljišnim knjigama Zemljišnoknjižnog odjela Slavonski Brod označena kao k.č.br. 3263/1, u naravi TRI ZGRADE I DVORIŠTE U ULICI A. ŠTAMPARA, površine 10523 m2, upisana u zk.ul.br. 7583 k.o. Slavonski Brod. Predmetnu nekretninu koristi Dom za starije i nemoćne osobe Slavonski Brod za obavljanje svoje djelatnosti, čiji osnivač je Brodsko-posavska županija.

 Vlada Republike Hrvatske je na sjednici održanoj 12. studenoga 2020. donijela Zaključak kojim se zadužuje Ministarstvo rada, mirovinskoga sustava, obitelji i socijalne politike da u suradnji s HZMO-om poduzme potrebne aktivnosti i radnje za uređenje zemljišnoknjižnog stanja na nekretninama koje koriste javne ustanove, domovi za starije i nemoćne osobe, radi mogućeg prijenosa prava vlasništva na tim nekretninama bez naknade, na jedinice lokalne i područne (regionalne) samouprave kao osnivače domova za starije i nemoćne osobe.

 S tim u vezi, HZMO-u se obratila Brodsko-posavska županija, kao osnivač Doma za starije i nemoćne osobe Slavonski Brod, sa zamolbom da se za navedenu nekretninu izvrši prijenos prava vlasništva s HZMO-a na Brodsko-posavsku županiju.

Naime, Dom za starije i nemoćne osobe Slavonski Brod već dugi niz godina u objektu u Slavonskom Brodu, na adresi Ulica kraljice Jelene 26 obavlja svoju djelatnost skrbi o starijim i teško bolesnim osobama, a istovremeno su ulaganja Brodsko-posavske županije, za potrebe održavanja objekta koji nije u njenom vlasništvu, svojevrsna ulaganja u „tuđu“ imovinu.

U listopadu 2015. godine izrađen je elaborat procjene vrijednosti nekretnine te tržišna vrijednost nekretnine iznosi 37.726.000,00 kuna prema procjeni ovlaštenog sudskog vještaka Anđelka Vujeva, dipl. ing. građ. iz Zagreba, broj TD: P-2015-10-06 iz listopada 2015. godine. Objekt ima energetski certifikat klase „F“.

Odredbom članka 32. stavka 2. Statuta Hrvatskog zavoda za mirovinsko osiguranje (Narodne novine, broj 28/14, 24/15, 73/19 i 147/20) propisano je da ravnatelj HZMO-a može poduzimati pravne poslove stjecanja, opterećenja ili otuđenja imovine čija je vrijednost veća od 5.000.000,00 kuna samo uz prethodnu suglasnost Upravnog vijeća HZMO-a i Vlade Republike Hrvatske.

Upravno vijeće HZMO-a, na sjednici održanoj 31. ožujka 2021., Odlukom, (KLASA: 041-01/21-02/3, URBROJ: 341-99-01/01-21-6) dalo je prethodnu suglasnost ravnatelju HZMO-a za sklapanje ugovora o prijenosu prava vlasništva na nekretnini u Slavonskom brodu, Ulica kraljice Jelene 26, s HZMO-a na Brodsko-posavsku županiju, bez naknade.

Slijedom navedenoga, predlaže se Vladi Republike Hrvatske donošenje ove Odluke.